Hej Bolius


Kan et ventilationsanlæg give ekstra støv i boligen ?


Vi bor i et tre år gammelt Huscompagnihus med ventilationsanlæg; vi skifter filter som foreskrevet, luften udskiftes som anbefalet over to timer.


 Vi synes, at der er mere støv her end i vores gamle hus fra 1888; der er ikke nogen væsentlig miljøforskel på de to steder, vi har boet (det er landlige omgivelser).


Med venlig hilsen Carsten N


Kan ventilationsanlæg give ekstra støv i nybygget bolig?
Hej Carsten


Som udgangspunkt burde et ventilationsanlæg ikke give mere støv end ved udluftning. Der vil i nye huse altid være noget mere støv en i ældre huse. Selve udførelsen af huset støver enormt, og selv om der er blevet gjort rent, kan der gemme sig meget byggestøv i revner og sprækker i meget lang tid efter.


I kunne få renset ventilationsrørene for at være sikker på, der ikke er støv i rørene, men hvis Ii skifter filtre, burde det ikke være herfra, støvet kommer. Jeg tror, det er byggestøv, som stadig findes i huset, og som vil forsvinde langsomt over en årrække.


Men derudover giver et ventilationsanlæg ofte lang bedre luftudskiftning, og alene af den grund kan man måske opleve mere støv i huset.


Læs mere om ventilationsanlæg i: Sådan undgår du støj og træk fra dit ventilationsanlæg

